钦定古今图书集成/明伦汇编/官常典/第355卷 > 李兴
## 钦定古今图书集成/明伦汇编/官常典/第355卷 > 李兴

按《明外史彭程传》：“李兴者，嵩县人。官御史，出按陕西，
劾宁夏巡抚韩文失事。文讦兴酷刑杀人，帝怒，逮治。
而兴事故有验，所刑杀者凡十有三人。帝仁厚，益怒。
刑部当兴赎杖为民。帝不许，命俟朝审以闻。及期，韶
等录上兴及程罪状，诏兴斩程并家属戍。隆庆，文武
大臣英国公张懋等合疏言：兴为巡按，能举宪条，戢
贪吏，其所毙多犯罪，不宜当以死。程用谏为职，坐此
戍边，则作奸枉法者何以罪之？”尚书王恕又特疏救，
乃减兴死，杖之百，偕妻子戍宾州，程竟无所减。程母
李氏，年老无他子，叩阙乞留侍养。南京给事中毛珵
等亦奏曰：“昔刘禹锡附王叔文，当窜远方。裴度以其
母老为请，得改连州。陛下圣德，非唐中主可比，而程
罪亦异禹锡。祈少矜怜，全其母子。”不许。子尚随父戍
所，遂举广西乡试。明年，帝念程母老，放还。其后刘瑾
乱政，追论程巡盐时稍亏额课，勒其家偿。程死久矣，
止遗一孙女，罄产不足，则并女鬻之。行道皆为流涕。